Marc-André Hamelin

Da Hamelin Marc-André (* 5. September 1961 in Montréal) is a kanadischer Pianist und Komponist.

Da Hamelin hod in Philadelphia bei da Hubert Yvonne, am Wedeen Harvey und am Sherman Russell glernt. D'Leid song, doss da Hamelin oana vo de greßdn Pianistn heitztog is, s'werd a gred, dossa in technische Sochan da beste Pianist vo da Wejd is.

Spuin deada vor oim Stickl vo Komponistn ausm neinzehntn und am zwonzigstn Joarhundert, wo ma ned so guad kennt, ober de Standardstickl vom wejdwoatn Konzertrepertoire hoda a drauf. Bsunders gern spuida saggrisch schware Musi, wia zum Boaspui da Godowsky Leopold, da Ornstein Leo, da Roslawetz Nikolai, da Ives Charles oder da Sorabji Kaikhosru wejche gschriam ham. Wiara de Stickl vom Alkan Charles Valentin und am Dukas Paul vorgfiehrt hod, wors a bsunders große Gschicht.

Da Hamelin hod an Haufn Oim fas Lebl Hyperion afgnumma, ned bloß vo de Komponisten, wo om stengan, sundern a vom Albeniz Isaac, am Brahms Johannes, am Busoni Ferruccio, am Chopin Frederic, da Eckhardt-Gramatte Sophie-Carmen, am Grainger Percy, am Haydn Joseph, am Kapustin Nikolai, am Liszt Franz, am Korngold Erich Woifgang, am Marx Joseph, am Medtner Nikolai, am Reger Max, am Schtschedrin Rodion, am Schostakowitsch Dmitri, am Schumann Robert, am Skrjabin Alexander, am Szymanowski Karol und am Villa-Lobos Heitor.

Komponiern deadta aa, in da Hauptsoch Klavierstickln, wo a sejba spuin dead. Jetz grod issa dro, an großn Zyklus vo zwejf Etidn zschreim, zehn hoda scho.

An Haufn Preis homs eahm gem:

 1985 - 1. Plotz bei da Carnegie Hall American Music Competition
 1989 - Virginia-Parker Preis (Kanada)
 1992 - Preis vo da deitschn Schoiplottenkritik
 1994 - Preis vo da deitschn Schoiplottenkritik
 1996 - Juno Award
 1996 - Cannes Classical Award
 1996 - Preis vo da deitschn Schoiplottenkritik
 1997 - Juno Award
 1997 - Preis vo da deitschn Schoiplottenkritik
 1998 - Preis vo da deitschn Schoiplottenkritik
 1998 - Juno Award
 1998 - Opus Award (Kanada), Musikant vum Joar
 1999 - Juno Award
 1999 - Opus Award, Bursch vum Joar
 2000 - Preis vo da deitschn Schoiplottenkritik
 2002 - Grammophone Award
 2002 - Australian Soundscape Award
 2002 - Preis vo da deitschn Schoiplottenkritik
 2003 - Wejdwoata Großer Preis vo da Liszt-Franz-Okademie
 2003 - Officer vum Order of Canada (d'heckste Auszeichnung vo Kanada fa Zivuileid)
 2004 - Chevalier (Ritter) vum Ordre national du Quebec
 2004 - Wejdwoater Schoiplottnpreis in Cannes
 2005 - Echo Klossik
 2005 - Preis vo da deitschn Schoiplottenkritik
 2006 - Ehrnurkund (Heckste Auszeichnung) vo da deitschn Schoiplottenkritik
 2008 - Juno Award
 Ehrndoktorwird vo da Laval-Universität, Quebec

 Literatua 
 Robert Rimm: The Composer-Pianists: Hamelin and The Eight. New York 2002 (engl.) ISBN 1-57467-072-7

 Im Netz 
 Diskographie affn Hyperion Records (englisch)
 Voistandige Diskographie (englisch)

Kategorie:Musiker
Kategorie:Geboren 1961
Kategorie:Mann